A4-0147/98

Ψήφισμα σχετικά με την ανακοίνωση της Επιτροπής για την ανταγωνιστικότητα του κατασκευαστικού κλάδου (COM(97)0539 - C4-0597/97)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(97)0539 - C4-0597/97),

- έχοντας υπόψη τις ανακοινώσεις της Επιτροπής για μια πολιτική βιομηχανικής ανταγωνιστικότητας της Ευρωπαϊκής Ένωσης (COM(94)0319 - C4-0140/94 και το σχετικό ψήφισμά της Επιτροπής της 29ης Ιουνίου 1995 ((ΕΕ C 183 της 17.7.95, σελ. 26)) καθώς και την πρόταση της Επιτροπής και απόφαση του Συμβουλίου (COM(95)0087 - C4-0404/95 - 95/0081(CNS)) και τη γνωμοδότησή του επί του θέματος και της 27ης Οκτωβρίου 1995 ((ΕΕ C 308 της 20.11.95, σελ. 470)),

- έχοντας υπόψη την οδηγία 89/106/ΕΟΚ για τα προϊόντα κατασκευών ((ΕΕ L 40 της 11.2.1989, σελ. 12)) και την έκθεση της Επιτροπής του 1995 για την εφαρμογή της οδηγίας αυτής καθώς και τις εργασίες της ομάδας SLIM στον τομέα αυτό,

- έχοντας υπόψη την οδηγία 93/37/ΕΟΚ για το συντονισμό των διαδικασιών όσον αφορά την ανάθεση των δημοσίων συμβάσεων έργων ((ΕΕ L 328 της 28.11.1997, σελ. 1)) όπως τροποποιήθηκε για τελευταία φορά από την οδηγία 97/52/ΕΚ του Ευρωπαϊκού Κοινοβουλίου και του Συμβουλίου ((ΕΕ L 199 της 9.8.1993, σελ. 54)),

- έχοντας υπόψη το Πράσινο Βιβλίο της Επιτροπής για τις δημόσιες συμβάσεις στην Ευρωπαϊκή Ένωση (COM(96)0583 - C4-0009/97) και το αντίστοιχο ψήφισμα του Κοινοβουλίου της 22 Οκτωβρίου 1997 ((ΕΕ C 339 της 10.11.1997, σελ. 65)),

- έχοντας μεταβιβάσει, κατ' εφαρμογήν του άρθρου 52 του κανονισμού του, την αρμοδιότητα απόφασης στην Επιτροπή Οικονομικής, Νομισματικής και Βιομηχανικής Πολιτικής,

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής και τις γνωμοδοτήσεις της Επιτροπής Έρευνας, Τεχνολογικής Ανάπτυξης και Ενέργειας, της Επιτροπής Απασχόλησης και Κοινωνικών Υποθέσεων καθώς και της Επιτροπής Πολιτισμού, Νεότητας, Παιδείας και Μέσων Ενημέρωσης (A4-0147/98),

A. έχοντας υπόψη ότι ο στενός σύνδεσμος μεταξύ «ποιότητας» και «ανταγωνιστικότητας» σε όλες τις φάσεις της διαδικασίας κατασκευής κτιρίων προϋποθέτει μια γενική εξέλιξη της αγοράς και ιδιαίτερα των δημοσίων εργολαβιών και ότι η Ευρωπαϊκή Επιτροπή επανέλαβε κατ' επανάληψη την ανάγκη να ξεπεραστούν τα τεχνικά εμπόδια στην κυκλοφορία προϊόντων και υπηρεσιών με την προετοιμασία εναρμονισμένων κανόνων,

Β. έχοντας υπόψη ότι κανονιστικά μέσα όπως η οδηγία 89/106/ΕΟΚ για τα προϊόντα κατασκευών χρειάζονται έγγραφα εφαρμογής που εξακολουθούν να βρίσκονται στο στάδιο της προετοιμασίας, ο δε χρόνος ολοκλήρωσης δεν φαίνεται βραχύς,

Γ. λαμβάνοντας υπόψη ότι η Απλούστερη Νομοθεσία για την Εσωτερική Αγορά - Ομάδα SLIM - για τα κατασκευαστικά προϊόντα κατέδειξε τις δυσκολίες εναρμόνισης των προτύπων στο συγκεκριμένο τομέα,

Δ. έχοντας υπόψη ότι η καθυστέρηση στην εκπόνηση εναρμονισμένων κανόνων αποτελεί εμπόδιο στο άνοιγμα της αγοράς, διευκολύνοντας πολιτικές προστατευτισμού των μεμονωμένων κρατών μελών,

Ε. έχοντας υπόψη ότι χρειάζεται να διασφαλισθεί η ελεύθερη κυκλοφορία των κατασκευαστικών προϊόντων μέχρι να ολοκληρωθεί η εναρμόνιση των κανονισμών, επιτρέποντας, σε μια μεταβατική φάση, τη σήμανση ΕΚ ύστερα από δήλωση του παραγωγού, βάσει ισχυόντων κανόνων ως συνήθως, οδηγιών και αποφάσεων της Επιτροπής και με ενιαίους κανόνες δοκιμής για την αξιολόγηση των ουσιαστικών χαρακτηριστικών με σκοπό την ασφάλεια,

ΣΤ. έχοντας υπόψη ότι είναι αναγκαίο να δημιουργηθούν οι κανονιστικές και διαρθρωτικές προϋποθέσεις για μια αναθεώρηση των οργανισμών κατάρτισης κανόνων, προωθώντας μια αποφασιστικότερη επιρροή των διοικήσεων στην κανονιστική διαδικασία και περιορίζοντας τη διαχείριση της πιστοποίησης σε οργανισμούς αρμόδιους στον τομέα των κατασκευών και πιθανώς λειτουργούντες αποκλειστικά στον τομέα αυτό,

Ζ. έχοντας υπόψη ότι θα ήταν σκόπιμο να απλοποιηθεί το κανονιστικό πλαίσιο καθιστώντας όσο το δυνατόν εύκολες και πραγματοποιήσιμες τις διαδικασίες πιστοποίησης της συμβατότητας

Η. έχοντας υπόψη ότι η μελέτη, νοούμενη υπό την ευρύτερη έννοια που ξεκινά από τον προσδιορισμό του έργου και περιλαμβάνει και τον προγραμματισμό της διαχείρισης και της συντήρησης καταλαμβάνει κεντρικό ρόλο για τη θετική ανάπτυξη της οικοδομικής διαδικασίας, και εφιστώντας ιδιαιτέρως την προσοχή στο ρόλο των αρχιτεκτόνων και των πολιτικών μηχανικών ως ανεξάρτητων συμβούλων των πελατών τους,

Θ. έχοντας υπόψη ότι η ενιαία αγορά απαιτεί από τις επιχειρήσεις και τις εταιρείες παροχής υπηρεσιών υψηλές επενδύσεις και την ανάγκη μιας διαρκούς ενημέρωσης προκειμένου να μπορούν να λειτουργήσουν σε μια ευρύτερη πραγματικότητα στο εθνικό πλαίσιο προέλευσης,

Ι. έχοντας υπόψη ότι ενόψει της ενιαίας αγοράς ο ανταγωνισμός πρέπει να θεωρηθεί ως στόχος και όχι ως δέσμευση που πρέπει να παρακαμφθεί,

ΙΑ. έχοντας υπόψη ότι ο τομέας των κατασκευών εξαρτάται σε σημαντικό βαθμό από τους δημόσιους οικονομικούς πόρους, αποδίδοντας στις εθνικές αρχές θεμελιώδη ρόλο όσον αφορά την υλοποίηση της σταθερότητας της αγοράς και της βιώσιμης ανάπτυξης, ενώ αντίθετα τις δεσμεύσεις του προϋπολογισμού ωθούν ορισμένα κράτη μέλη να μειώσουν τα προγράμματα παρέμβασης αντί να παραχωρήσουν χώρο στην ιδιωτική πρωτοβουλία,

ΙΒ. λαμβάνοντας υπόψη ότι στο ψήφισμα που ενέκρινε το Ευρωπαϊκό Συμβούλιο του Άμστερνταμ της 16ης Ιουνίου 1997 ((ΕΕ C 236 της 2.8.1997, σελ. 3))δίνεται εντολή στην ΕΤΕ να επεκτείνει το πεδίο των παρεμβάσεών της και στον τομέα της πολεοδομικής ανάπλασης και να διαθέσει ειδικά χρηματοδοτικά μέσα για την ενίσχυση των μικρομεσαίων επιχειρήσεων,

ΙΓ. λαμβάνοντας υπόψη ότι η φορολόγηση της στέγης σε διάφορα επίπεδα, ο ΦΠΑ και ο φόρος κληρονομίας, αποτελούν σοβαρή τροχοπέδη στην κινητοποίηση της ευρωπαϊκής αποταμίευσης υπέρ μιας σημαντικότερης προσφοράς κοινωνικής και ημικοινωνικής στέγης και ότι η αποταμίευση αυτή διοχετεύεται τελικά προς επενδύσεις σε κινητές αξίες, οι οποίες φορολογούνται λιγότερο,

ΙΔ. έχοντας υπόψη ότι ο τομέας χαρακτηρίζεται από σημαντικό κατακερματισμό τόσο σε επίπεδο παραγωγικού συστήματος (έντονη παρουσία μικρών και πολύ μικρών επιχειρήσεων) όσο και σε επίπεδο ζήτησης (πολύ χαμηλοί μέσοι προϋπολογισμοί διαγωνισμών) και κατ' ανάλογο τρόπο είναι διαρθρωμένος ο τομέας των υπηρεσιών,

ΙΕ. λαμβάνοντας υπόψη ότι η Πράσινη Βίβλος για τις δημόσιες συμβάσεις αναγνωρίζει τη σημασία των ΜΜΕ για την ευρωπαϊκή οικονομία και την ανάγκη ευρύτερης συμμετοχής τους στην ανάθεση δημοσίων συμβάσεων, η οποία θα συνέβαλε στην αύξηση της ανάπτυξης, της ανταγωνιστικότητας και της απασχόλησης,

ΙΣΤ. έχοντας υπόψη ότι οι ρυθμιστικές ελλείψεις εξακολουθούν να ενθαρρύνουν την υποβολή ανώμαλα χαμηλών προσφορών, κατώτερων του αναγκαίου επιπέδου κάλυψης του κόστους, προκαλώντας περαιτέρω εξασθένιση των βιομηχανικών δομών, ημιτελή έργα και μια χειροτέρευση των όρων διαφάνειας και ανταγωνιστικότητας της αγοράς,

ΙΖ. έχοντας υπόψη ότι κατά την κατακύρωση των δημοσίων συμβάσεων οι δημοσιονομικές πτυχές προσλαμβάνουν όλο και μεγαλύτερο βάρος, καθιστάμενες εξέχουσα συνιστώσα της ανταγωνιστικότητας σε βάρος άλλων παραγόντων όπως η τεχνική αρτιότητα ή η αξία των προτεινομένων λύσεων,

ΙΗ. έχοντας υπόψη ότι υφίσταται μεγάλη διαφορά σε επίπεδο υποδομών μεταξύ των χωρών της Ένωσης και σημειούνται ιδιαίτερα σε πολλούς τομείς σοβαρές ελλείψεις που πρέπει να καλυφθούν,

ΙΘ. έχοντας υπόψη ότι η εκπαίδευση και η κατάρτιση είναι ουσιαστικά στοιχεία για την επίτευξη της ποιότητας σε όλες τις φάσεις της κατασκευαστικής διαδικασίας από τη στιγμή που η επαγγελματική επάρκεια των διαφόρων παραγόντων είναι η μόνη προϋπόθεση που μπορεί να προσδιορίσει μια πραγματική «αξία» της κατασκευής ακόμη και σχετικά με πτυχές για τις οποίες το «σύστημα ποιότητας» δεν είναι αποτελεσματικό,

Κ. έχοντας υπόψη ότι η εφαρμογή της αμοιβαίας αναγνώρισης που αποφάσισε το Συμβούλιο με τον προσδιορισμό της αντιστοιχίας μεταξύ τίτλων επαγγελματικής επιμόρφωσης (85/368/ΕΟΚ), δεν έχει ακόμη πλήρως εφαρμοσθεί δεδομένου ότι εξακολουθούν να υφίστανται τοπικοί μηχανισμοί προστασίας και επικάλυψης μεταξύ ακαδημαϊκών και επαγγελματικών τίτλων,

ΚΑ. έχοντας υπόψη ότι η τεχνολογική καινοτομία αποτελεί θεμελιώδη παράγοντα για την ανταγωνιστικότητα τόσο σε επίπεδο παραγωγής όσο και σε επίπεδο παροχής υπηρεσιών,

ΚΒ. έχοντας υπόψη ότι η σημερινή δομή του κλάδου και η συνακόλουθη τάση κινητικότητας της εργασίας δεν ευνοούν τις επενδύσεις για την επιμόρφωση εκ μέρους των μεμονωμένων επιχειρήσεων, ιδίως εάν οι τελευταίες είναι μικρών διαστάσεων,

ΚΓ. έχοντας υπόψη ότι κατέστη απαραίτητη η προσαρμογή των επιμορφωτικών κύκλων στις νέες τεχνολογίες και στις μεταβληθείσες διαδικασίες κατασκευής, με εκμετάλλευση των δυνατοτήτων που προσφέρει η τεχνολογία της ενημέρωσης,

ΚΔ. έχοντας υπόψη ότι ο τομέας των κατασκευών είναι από τους βασικότερους από πλευράς ικανότητας παραγωγής θέσεων εργασίας και ότι η αύξηση της απασχόλησης συνδέεται στενά με την ανάπτυξη της ανταγωνιστικότητας,

ΚΕ. έχοντας υπόψη ότι η ατομική παραγωγικότητα συνδέεται στενά με τις συνθήκες εργασίας από πλευράς βεβαιότητας της θέσης, διάρθρωσης της σταδιοδρομίας και επιπέδου αποδοχών και ότι αντίθετα σημειούνται στον τομέα υψηλά και αυξανόμενα ποσοστά αυτόνομης, προσωρινής ή μερικής εργασίας που συνδέεται με χαμηλά επίπεδα αποδοχών και δυσχερείς εργασιακές συνθήκες,

ΚΣΤ. λαμβάνοντας υπόψη ότι μια δέσμευση για υψηλότερα πρότυπα υγείας και ασφάλειας των εργαζομένων της κατασκευαστικής βιομηχανίας έχει ζωτική σημασία για την ανταγωνιστικότητα,

ΚΖ. έχοντας υπόψη ότι το εργατικό δυναμικό χαρακτηρίζεται σήμερα σε μεγάλο βαθμό από έλλειψη τίτλων σπουδών και βρίσκεται συχνά σε παράτυπη θέση από φορολογικής και ασφαλιστικής πλευράς και/ή από πλευράς κανονισμών όσον αφορά τη μετανάστευση; ότι εξάλλου, οι υψηλές δαπάνες εργασίας εκτός μισθών, πέραν της ανεπάρκειας του συστήματος ελέγχου και επιθεώρησης, ευνοούν την καθιέρωση της υπόγειας οικονομίας με ρύπανση της αγοράς και στρέβλωση των συνθηκών ανταγωνισμού,

ΚΗ. έχοντας υπόψη ότι η δραστηριότητα του τομέα των κατασκευών συνδέεται στενά με την ποιότητα ζωής, ιδιαίτερα όσον αφορά την προστασία του περιβάλλοντος, την ανάπτυξη και αύξηση της ανταγωνιστικότητας, τον εξορθολογισμό της κρίσης ανεργίας, τη χρησιμοποίηση ουσιών φιλικών προς το περιβάλλον και την επαναχρησιμοποίηση των δομικών υλικών,

ΚΘ. λαμβάνοντας υπόψη ότι το δικαίωμα στη στέγη αποτελεί θεμελιώδη ανάγκη, όπως ακριβώς και η απασχόληση, η διατροφή και η υγεία, και ότι η ανάγκη αυτή δεν ικανοποιείται επαρκώς και απαιτεί καλύτερη προσφορά κοινωνικής και ημικοινωνικής στέγης, ιδιωτικής και δημόσιας,

Λ. λαμβάνοντας υπόψη ότι η μέθοδος της ευθυγράμμισης προς το συγκριτικώς καλύτερο πρότυπο (benchmarking) μπορεί να αποδειχθεί χρήσιμη για τη βελτίωση της ανταγωνιστικότητας στον τομέα της κατασκευαστικής βιομηχανίας,

ΛΑ. έχοντας υπόψη ότι προκειμένου να αυξηθεί η ανταγωνιστικότητα του κατασκευαστικού τομέα θα ήταν σκόπιμο να προσανατολισθεί η πολιτική της Ευρωπαϊκής Ένωσης προς την κατεύθυνση:

α. της ποιότητας και της ασφάλειας στον τομέα των κατασκευών

β. της δημιουργίας μιας αγοράς για τους παράγοντες του τομέα και τον προσδιορισμό του ρυθμιστικού πλαισίου

γ. της ευρωπαϊκής ολοκλήρωσης σε επίπεδο υποδομών

δ. της βελτίωσης της παροχής υπηρεσιών εκπαίδευσης και κατάρτισης

ε. του επαναπροσανατολισμού και ενίσχυσης της έρευνας και ανάπτυξης όσον αφορά τους ανθρωπίνους και τεχνολογικούς πόρους

στ. της αύξησης της απασχόλησης στον τομέα

ζ. της αξιοποίησης της κατασκευής ως μέσον βελτίωσης της ποιότητας ζωής

1. δέχεται ευνοϊκά την ανακοίνωση της Επιτροπής και την καλεί να εκπονήσει συγκεκριμένο σχέδιο, το οποίο θα έχει ως αφετηρία τις εκάστοτε εθνικές συνθήκες, προκειμένου να επιτρέψει στον τομέα να εκφράσει όλες τις δυνατότητές του στο πλαίσιο μιας ολοκληρωμένης αγοράς;

2. καλεί την Επιτροπή να αξιοποιήσει τα πορίσματα της ομάδας SLIM σχετικά με την οδηγία για τα κατασκευαστικά προϊόντα, προκειμένου να συμβάλει στην προώθηση της εναρμόνισης και της ανταγωνιστικότητας;

3. καλεί την Επιτροπή να πραγματοποιήσει συγκριτική μελέτη για την κατασκευαστική βιομηχανία, τόσο εντός όσο και εκτός της ενιαίας αγοράς;

4. καλεί την Επιτροπή να προωθήσει την περαιτέρω ανάπτυξη της ανακύκλωσης και της έννοιας του τέλους χρήσεως στον τομέα της κατασκευαστικής βιομηχανίας, δεδομένου ότι τέτοιες αποτελεσματικές περιβαλλοντικές πολιτικές μπορούν να συμβάλουν στην αύξηση των κερδών, της απασχόλησης και της ανταγωνιστικότητας;

5. καλεί την Επιτροπή να προωθήσει τα υψηλότερα δυνατά πρότυπα για την υγεία και την ασφάλεια των εργαζομένων, έτσι ώστε να μειώσει το ανησυχητικά υψηλό ποσοστό ατυχημάτων και θανάτων στον τομέα των κατασκευών, να μειώσει τις διακυμάνσεις στον αριθμό των εργαζομένων λόγω τραυματισμών και να αντιμετωπίσει τα προβλήματα των ασφαλίστρων και της καταβολής πληρωμών στη βιομηχανία;

6. θεωρεί ότι ο τομέας των κατασκευών έχει ιδιόμορφο χαρακτήρα σε σχέση με το πρόβλημα διαχείρισης της ποιότητας και απαιτεί συγκεκριμένους κανόνες που θα λαμβάνουν υπόψη τις διαστάσεις της επιχείρησης και το συγκεκριμένο τομέα δραστηρότητας (μελέτη, παραγωγή, κατασκευή);

7. θεωρεί αναγκαίο να ακολουθηθεί χωρίς δισταγμούς η οδός των εναρμονισμένων κανονισμών επιτρέποντας, σε μια μεταβατική φάση, τη σήμανση ΕΚ;

8. θεωρεί σημαντική την παροχή κινήτρων για μηχανισμούς επιστροφής των δαπανών που συνδέονται με την εγγύηση ποιότητας προκειμένου μεταξύ άλλων να προωθηθεί και η θέση των μικρομεσαίων επιχειρήσεων αντί τούτο να αποτελεί παράγοντα διάκρισης των τελευταίων;

9. αναγνωρίζει ότι η ΕΕ έχει πρωταρχικό συμφέρον να εγγυηθεί το άνοιγμα των αγορών υπό συνθήκες ισότητας τόσο εντός Ευρώπης όσο και έναντι των τρίτων χωρών;

10. θεωρεί ότι τα δημόσια όργανα πρέπει να διαδραματίζουν ρόλο προγραμματισμού και συντονισμού και να εμπλέκουν τους ιδιωτικούς πόρους διαχειριζόμενα άμεσα τις δημόσιες υπηρεσίες μόνο στην περίπτωση όπου η αγορά δεν μπορεί να παράσχει αποτελεσματικές υπηρεσίες σε προσιτές τιμές;

11. θεωρεί απαραίτητη την υιοθέτηση συστημάτων για τη βελτίωση των επιχειρήσεων και των εταιρειών παροχής υπηρεσιών διευκρινίζοντας συγκρίσιμες και απτές απαιτήσεις όχι μόνον στον οικονομικό - δημοσιονομικό τομέα αλλά και ιδιαίτερα στον τεχνικό και οργανωτικό;

12. ζητεί μεγαλύτερη σαφήνεια στις διαδικασίες δημοπράτησης σύμφωνα με συστήματα ποιότητας που εφαρμόζονται και στις δημόσιες διοικήσεις, εγγυώμενα μια «βεβαιότητα του δικαιώματος» που θα επιτρέπει ένα θεμιτό ανταγωνισμό και θα προβλέπει μηχανισμούς για την αποφυγή ή αποκλεισμό ανώμαλων προσφορών; εκφράζει ταυτόχρονα την ελπίδα για ευρωπαϊκούς κανόνες περί των διαδικασιών χορήγησης οικοδομικών αδειών δημοσίων και ιδιωτικών, καθώς και για ταχύτερες διαδικασίες, προκειμένου να διατηρηθούν ταχείς χρόνοι εκτέλεσης σε όλη την ΕΕ ;

13. ενθαρρύνει την ανάκαμψη των χρηματοδοτήσεων στον τομέα, την άμεση παρέμβαση της ΕΤΕ και την ανάπτυξη της δεσμευμένης σήμερα ακίνητης περιουσίας με άνοιγμα στη διεθνή αγορά όπως επίσης και στην παρέμβαση τρίτων χωρών; ενθαρρύνει ολοκληρωμένες μορφές δημόσιας και ιδιωτικής εταιρικής σχέσης, όπως το project financing, οι οποίες θα επεκτείνονται σε όλους τους τομείς της κατασκευής;

14. τονίζει, με βάση το διακηρυγμένο στόχο για μια ευρωπαϊκής κλίμακας προώθηση των ΜΜΕ στον κατασκευαστικό τομέα, την ανάγκη διαχωρισμού της διαδικασίας μελέτης - κατασκευής, προκειμένου να διασφαλισθεί η ποιότητα και ο έλεγχος του κόστους προς το συμφέρον των χρηστών και των ιδιοκτητών του κατασκευαστικού έργου και ο καθορισμός των τιμών κατασκευής με βάση τον ανταγωνισμό;

15. θεωρεί ουσιώδη την αξιοποίηση του ρόλου των μικρομεσαίων επιχειρήσεων και την προστασία της ύπαρξής τους, μεταξύ άλλων προσανατολίζοντάς τις σε μορφές εξειδίκευσης και/ή ενσωμάτωσης σε «δίκτυα» στα χωροταξικά συστήματα;

16. υπογραμμίζει ότι η ανάπτυξη και ο εκσυγχρονισμός των μεγάλων δικτύων υποδομών, πέραν του ότι προσλαμβάνει συμβολικό ρόλο για την ολοκλήρωση και αύξηση της ανταγωνιστικότητας του «ευρωπαϊκού συστήματος», είναι στόχοι που μπορούν να παράγουν ισχυρή ανάπτυξη της ζήτησης;

17. θεωρεί αναγκαίο, προκειμένου να διοχετευθούν ιδιωτικά κεφάλαια στις δημόσιες παρεμβάσεις και ιδιαίτερα στις υποδομές, να δημιουργηθούν συνθήκες εξίσου ευνοϊκές με άλλες μορφές τοποθέτησης των αποταμιεύσεων;

18. προσδιορίζει στην ανάπτυξη της αναδιάρθωσης και συντήρησης των πόλεων και στην αξιοποίηση της καλλιτεχνικής, πολιτιστικής και περιβαλλοντικής κληρονομιάς τους τομείς προσέλκυσης ιδιωτικών επενδύσεων, οι οποίοι θα πρέπει να ενθαρρυνθούν με τα κατάλληλα κίνητρα, συμπεριλαμβανομένων μέτρων φορολογικού χαρακτήρα;

19. ζητεί ειδικότερα από τα κράτη μέλη να δώσουν σύντομα συνέχεια στις προτάσεις της Επιτροπής για τη θέσπιση μειωμένου συντελεστή ΦΠΑ για τις υπηρεσίες έντονης έντασης εργασίας οι οποίες δεν υποβάλλονται στο διασυνοριακό ανταγωνισμό;

20. επαναλαμβάνει τη σημασία του να καταστεί η κατοικία, ακόμη και μέσω μιας πολιτικής φορολογικών απαλλαγών, περιουσιακό στοιχείο «καταφύγιο» και ουσιαστικό σημείο συνάντησης για ολους τους τύπους οικογενειακού πυρήνα;

21. θεωρεί απαραίτητο να αυξηθούν οι δημόσιες και ιδιωτικές επενδύσεις στην εκπαίδευση και την κατάρτιση, ενισχύοντας τις συνδέσεις με τον κόσμο του σχολείου και του πανεπιστημίου και αυξάνοντας την προσοχή για τις διαχειριστικές και διοικητικές πτυχές, τους περιβαλλοντικούς προβληματισμούς και την εξοικονόμηση ενεργείας;

22. θεωρεί απαραίτητο, όσον αφορά την έρευνα και ανάπτυξη, το συντονισμό των δημοσίων επενδύσεων με τις ιδιωτικές, προωθώντας τη συνεργασία μεταξύ επιχειρήσεων και ερευνητικών φορέων, ενθαρρύνοντας τη διάδοση των καινοτομιών και των επιστημονικών αποτελεσμάτων καθώς και τις ανταλλαγές τεχνολογίας με τους λοιπούς παραγωγικούς τομείς;

23. θεωρεί αναγκαίο να αναβαθμισθεί η αγορά εργασίας εναρμονίζοντας τους κανόνες προστασίας και τις προδιαγραφές προνοίας με εγγύηση προνοίας για τους εργαζομένους που απασχολούνται εκτός χώρας προέλευσης και ρυθμίζοντας την πρόσβαση στον τομέα για το προερχόμενο από τρίτες χώρες εργατικό δυναμικό, με σκοπό μεταξύ άλλων να αποφευχθεί η διαδεδομένη παράκαμψη των κανόνων υγείας και ασφάλειας.

24. επισημαίνει ότι το κύριο μέλημα του ανταγωνισμού στον κατασκευαστικό κλάδο σήμερα είναι η τιμή για την περάτωση κατασκευαστικού έργου; στο μέλλον, ο ανταγωνισμός θα πρέπει να λαμβάνει υπόψη επίσης και τα χαρακτηριστικά του τελικού προϊόντος λαμβάνοντας υπόψη τις πτυχές της συντήρησης και της βιωσιμότητας; υπογραμμίζει ότι πρέπει να δοθεί μεγαλύτερη σημασία στη σχέση αξία/τιμή;

25. ενθαρρύνει την Επιτροπή να παρακολουθήσει την εξέλιξη και την ανταγωνιστικότητα του ευρωπαϊκού κατασκευαστικού κλάδου; παροτρύνει την Επιτροπή να μεριμνήσει ούτως ώστε στο πλαίσιο αυτό να προσδίδεται ιδιαίτερη σπουδαιότητα στο κριτήριο του κόστους του κύκλου ζωής;

26. διαπιστώνει ότι χρειάζεται ένα περιεκτικό δίκτυο καινοτομίας στον τομέα των κατασκευών και αυτό είναι δυνατόν να επιτευχθεί μόνο εφόσον οι επενδυτές στον τομέα της έρευνας και ανάπτυξης είναι σε θέση να αποκομίζουν οφέλη. Επισημαίνει ότι θα πρέπει να αναπτυχθούν νέα μέσα χρηματοδότησης και εγγυήσεις κατά τρόπο που να μειώνεται το κατώφλι κινδύνου ως μέσο για την ενθάρρυνση της εφαρμογής νέων καινοτομιών;

27. καλεί την Επιτροπή να συντονίσει τα υφιστάμενα τεχνολογικά προγράμματα που αφορούν την κατασκευαστική βιομηχανία κατά τον καλύτερο δυνατό τρόπο και να δώσει ιδιαίτερη προσοχή στο πλαίσιο των προγραμμάτων αυτών στο κριτήριο του κόστους του κύκλου ζωής και μάλιστα όσον αφορά ειδικότερα:

α) «ανθρωποκεντρικός» ολοκληρωμένος σχεδιασμός που να λαμβάνει υπόψη τις απαιτήσεις πολυλειτουργικότητας και τις μεταβαλλόμενες ανάγκες των χρηστών;

β) ορθολογική χρήση των πρώτων υλών και του ύδατος, λειτουργική χρήση των δομικών προϊόντων και των υλικών, βελτιωμένη πυρασφάλεια και αποτελεσματική επαναχρησιμοποίηση και ανακύκλωση των υλικών;

γ) βιώσιμος σχεδιασμός και μέθοδοι διαχείρισης, όπως επίσης και μέθοδοι συντήρησης, επισκευών και διατήρησης;

δ) εκπαίδευση και κατάρτιση, βελτίωση της ασφάλειας κατά την εργασία και ποιοτική βελτίωση ολόκληρου του τομέα.

28. επισημαίνει τις σημαντικές δυνατότητες δημιουργίας θέσεων εργασίας που έχουν ιδιαίτερα οι μικρές επιχειρήσεις στον τομέα αυτό, τονίζει όμως επίσης την ανάγκη ύπαρξης ελαχίστων προδιαγραφών για εκείνες που λειτουργούν στον κλάδο και αντιστοίχων εγγυήσεων για το έργο και τις υπηρεσίες που παρέχουν

29. ενθαρρύνει την Επιτροπή να παρακολουθήσει την ευρωπαίκή κατασκευαστική βιομηχανία ιδίως όσον αφορά τις μικρές επιχειρήσεις και να υποβάλει προτάσεις ώστε να εξασφαλίζεται και να ενισχύεται η ανταγωνιστικότητα της βιομηχανίας καθώς επίσης και για να ενισχυθούν τα δικαιώματα των καταναλωτών όπου τούτο κρίνεται σκόπιμο.

30. καλεί τα κράτη μέλη, τηρώντας τις οδηγίες για την εργατική πολιτική, να μειώσουν το έμμεσο εργατικό κόστος, ειδικότερα σε ό,τι αφορά την ανειδίκευτη εργασία;

31. καλεί τους κοινωνικούς εταίρους να δρομολογήσουν διαπραγματεύσεις για τη σύναψη μιας τομεακής συμφωνίας-πλαίσιο για την απασχόληση και την οργάνωση της εργασίας στον κατασκευαστικό κλάδο και υπενθυμίζει, με την ευκαιρία αυτή, τη συμφωνία-πλαίσιο που υιοθετήθηκε τον Ιούλιο 1997 ως μέρους του κοινωνικού διαλόγου στο γεωργικό τομέα;

32. στηρίζει την ιδέα της δημιουργίας ενός δικτύου τοπικών κέντρων επαγγελματικής κατάρτισης στόχος του οποίου θα είναι η βελτίωση της επαγγελματικής κατάρτισης στον κατασκευαστικό κλάδο; καλεί την Επιτροπή να υποβάλει πρακτικές προτάσεις για την υλοποίηση αυτής της ιδέας;

33. καλεί τα κράτη μέλη να επανορθώσουν άμεσα τις ατέλειες που εντοπίζει η Επιτροπή στη δέκατη τέταρτη ετήσια έκθεσή της για τον έλεγχο της εφαρμογής του κοινοτικού δικαίου, όσον αφορά τη μεταφορά του κοινοτικού κεκτημένου στον τομέα της ασφάλειας και της προστασίας της υγείας; ζητεί, επίσης, τα κράτη μέλη να θεσπίσουν, το συντομότερο δυνατό, τα αναγκαία νομοθετικά και διοικητικά μέτρα για τη μεταφορά της οδηγίας 96/71/ΕΟΚ σχετικά με την απόσπαση των εργαζομένων ως μέρους της παροχής υπηρεσιών ((EE L 18 της 21.1.1997, σελ. 1));

34. εκφράζει την ικανοποίησή του για την πρόθεση της Επιτροπής να υποβάλει πρόταση οδηγίας για τα ικριώματα (σκαλωσιές); καλεί την Επιτροπή να υποβάλει επίσης πρόταση για την αναθεώρηση της οδηγίας που αφορά τα μέτρα προστασίας κατά των κινδύνων που συνδέονται με την έκθεση σε φυσικές ουσίες και μιας πρότασης για μέτρα που αφορούν στην προώθηση της ανταλλαγής πληροφοριών και τη διάδοση των βέλτιστων πρακτικών σε συνεργασία με την Ευρωπαϊκή Υπηρεσία υγείας και ασφάλειας στο χώρο εργασίας;

35. παρακινεί τους πρωταγωνιστές του κλάδου να καταπολεμήσουν το κοινωνικό ντάμπινγκ και την παράνομη εργασία στον κατασκευαστικό κλάδο; καλεί επειγόντως τα κράτη μέλη να παρακολουθήσουν εκ του σύνεγγυς την εφαρμογή των διατάξεων στον εν λόγω τομέα και να κάνουν χρήση των δικαιωμάτων τους προκειμένου να αποκλείονται από τους δημόσιους διαγωνισμούς επιχειρήσεις οι οποίες παραβιάζουν τις διατάξεις περί προστασίας που προβλέπονται από την ισχύουσα νομοθεσία; καλεί επειγόντως τους κοινωνικούς εταίρους του κλάδου να θεσπίσουν έναν κώδικα συμπεριφοράς, σύμφωνα με το πρότυπο του κλωστοϋφαντουργικού τομέα, προκειμένου να αποτραπεί το κοινωνικό ντάμπινγκ;

36. καλεί την Επιτροπή να υποβάλει προτάσεις με στόχο να λαμβάνονται περισσότερο υπόψη, στο πλαίσιο των συμβάσεων του δημοσίου, οι στόχοι της κοινοτικής και εθνικής κοινωνικής πολιτικής; ζητεί, ειδικότερα, την αναθεώρηση των υφισταμένων οδηγιών στον τομέα των συμβάσεων του δημοσίου με στόχο την εφαρμογή των κοινωνικών κριτηρίων τόσο κατά την επαλήθευση της ικανότητας των διαγωνιζομένων όσο και κατά την ανάθεση των συμβάσεων.

37. σ' ό,τι αφορά τη βελτίωση της ποιότητας, είναι ιδιαίτερα σημαντικό να γίνει ευρέως κατανοητή η έννοια της ποιότητας η οποία περικλείει τη διαδικασία του προγραμματισμού και σχεδιασμού καθώς και την ίδια την κατασκευή. Η μεγαλύτερη συνεργασία ανάμεσα στους διαφόρους παράγοντες καθ' όλη τη διάρκεια ζωής ενός σχεδίου, μπορεί να διαδραματίσει σημαντικό ρόλο στο να ανέλθει το επίπεδο ποιότητας.

38. φρονεί ότι χρειάζεται να βελτιωθεί επειγόντως η εκπαίδευση και η κατάρτιση σ' αυτόν τον τομέα που κάνει μεγάλη χρήση εργατικού δυναμικού του οποίου όμως είναι χαμηλή η εκπαίδευση και η κατάρτιση. Πρέπει να αντιμετωπισθεί το θέμα της ποιότητας και της ποσότητας. Επίσης, εάν δοθεί έμφαση στη σπουδαιότητα της εξειδίκευσης σε συνδυασμό με τη δημιουργία περισσοτέρων ευκαιριών απασχόλησης, μπορεί να βελτιωθεί σημαντικά η εικόνα του τομέα και κατά συνέπεια να αυξηθούν όχι μόνο οι προσλήψεις αλλά και η διατήρηση της εργασίας.

39. επιδοκιμάζει το ότι στην έκθεση της οικονομικής επιτροπής αναφέρεται ότι είναι σημαντικό να υπάρξει μέριμνα για την καλλιτεχνική και πολιτιστική κληρονομιά στις αστικές περιοχές και επισημαίνει τη σπουδαιότητα των έργων ανακαίνισης και των σχεδίων νέων κατασκευών προς την κατεύθυνση αυτή. Υπογραμμίζει δε ότι τέτοιου είδους σχέδια μπορούν να συμβάλουν στην οικονομική ανάπτυξη και στη δημιουργία θέσεων εργασίας.

40. υπενθυμίζει επ' αυτού ότι, στο ψήφισμά του της 30ής Ιανουαρίου 1997 για την πρώτη έκθεση της Επιτροπής σχετικά με τη λήψη υπόψη των πολιτιστικών πλευρών στη δράση της Ευρωπαϊκής Κοινότητας ((EE C 55 της 24.2.1997, σελ. 37.)), ζήτησε να προοριστεί ποσόν κυμαινόμαινο από το 0,5 έως το 1% των πιστώσεων για τα ευρωπαϊκά ταμεία στην υλοποίηση ενός έργου τέχνης που θα διακοσμεί τα δημόσια έργα που χρηματοδοτούνται από την Ευρωπαϊκή Ένωση; επαναλαμβάνει το αίτημα αυτό επιμένοντας ιδιαίτερα στην αξιοποίηση της σύγχρονης τέχνης;

41. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, καθώς και τις κυβερνήσεις και τα κοινοβούλια των κρατών μελών.